*****

ΑΠΟΦΑΣΗ αριθ. 1519/82/ΕΚΑΧ ΤΗΣ ΕΠΙΤΡΟΠΗΣ

της 11ης Ιουνίου 1982

περί τροποποιήσεως της αποφάσεως αριθ. 1836/81/ΕΚΑΧ περί των υποχρεώσεων των επιχειρήσεων διανομής σχετικά με τη δημοσίευση τιμοκαταλόγων και όρων πωλήσεως, καθώς και περί των απαγορευμένων πρακτικών στις επιχειρήσεις αυτές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος, και ιδίως το άρθρο 95 πρώτο και δεύτερο εδάφιο,

Εκτιμώντας:

ότι με την απόφαση αριθ. 1836/81/ΕΚΑΧ (1), η Επιτροπή υποχρεώνει, ως τις 30 Ιουνίου 1982, τους εμπόρους χάλυβα να τηρούν κανόνες ανάλογους εκείνων που πρέπει να επιβάλλονται από 1ης Ιουλίου 1982 στους εμπόρους χάλυβα, από τα Κράτη μέλη, δυνάμει της συστάσεως αριθ. 1835/81/ΕΚΑΧ (2)·

ότι η Επιτροπή τροποποίησε την ανωτέρω σύσταση με τη σύσταση αριθ. 1518/82/ΕΚΑΧ (3)· ότι για τους λόγους που αναφέρονται στην εν λόγω σύσταση πρέπει να επέλθουν τροποποιήσεις στην απόφαση 1836/81/ΕΚΑΧ·

ότι η σύσταση αριθ. 1518/82/ΕΚΑΧ παρέτεινε μέχρι την 1η Ιανουαρίου 1983 την προθεσμία κατά την οποία τα Κράτη μέλη θα πρέπει να θέσουν σε εφαρμογή τα προβλεπόμενα μέτρα· ότι για να διασφαλιστεί κατά συνέπεια η συνέχεια των μέτρων που έχουν αναληφθεί για το εμπόριο, πρέπει να παραταθεί μέχρι τις 31 Δεκεμβρίου 1982 η εφαρμογή της αποφάσεως αριθ. 1836/81/ΕΚΑΧ·

μετά από διαβούλευση με τη Συμβουλευτική Επιτροπή και με τη σύμφωνη γνώμη του Συμβουλίου, το οποίο αποφασίζει ομόφωνα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 1836/81/ΕΚΑΧ τροποποιείται ως εξής:

1. Οι δύο πρώτες περιπτώσεις της παραγράφου 1 του άρθρου 1 αντικαθίστανται από το ακόλουθο κείμενο:

«- προμηθεύονται το σύνολο ή μέρος του χάλυβα είτε απευθείας από επιχειρήσεις της Κοινότητας είτε από τρίτες χώρες, και

- το ύψος των μεταπωλήσεων χάλυβα, προστιθεμένου κατά περίπτωση του ύψους των μεταπωλήσεων χάλυβα των μητρικών εταιρειών καί/ή των θυγατρικών και υποκαταστημάτων, ανέρχεται τουλάχιστον σε 3 000 τόνους ειδικών χαλύβων ετησίως ή σε 6 000 τόνους χαλύβων εν γένει, ετησίως, βάσει του αποτελέσματος της τελευταίας ετήσιας χρήσεως,»

2. Στο άρθρο 1 προστίθεται παράγραφος 3 ως εξής:

«3. Θεωρούνται ως ειδικοί χάλυβες κατά την έννοια της παρούσας αποφάσεως οι μη κεκραμένοι χάλυβες καθώς και οι κεκραμένοι χάλυβες που ορίζονται ως ειδικοί χάλυβες στα σημεία 5.2.3 και 5.3.3 της Euronorm 20-74.»

3. Το υφιστάμενο κείμενο του άρθρου 7 αποτελεί την παράγραφο 1 και το ακόλουθο κείμενο την παράγραφο 2:

«2. Οι έμποροι χάλυβα έχουν τη δυνατότητα να μη δημοσιεύουν τις τιμές τους για τα προϊόντα σιδήρου και χάλυβα για τα οποία οι επιχειρήσεις παραγωγής απαλλάσσονται από την υποχρέωση δημοσιεύσεως των τιμών και όρων πωλήσεως δυνάμει των διατάξεων των αποφάσεων αριθ. 31-53 (1) και αριθ. 37-54 (2), όπως τροποποιήθηκαν τελευταία από την απόφαση 72/441/ΕΚΑΧ (3) και από την απόφαση αριθ. 21-63 (4), αντιστοίχως.

(1) ΕΕ της ΕΚΑΧ της 4. 5. 1953, σ. 111.

(2) ΕΕ της ΕΚΑΧ της 1. 8. 1954, σ. 470.

(3) ΕΕ αριθ. L 297 της 30. 12. 1972, σ. 42.

(4) ΕΕ αριθ. 187 της 24. 12. 1963, σ. 2973/63.»

4. Η ημερομηνία «30 Ιουνίου 1982», που αναφέρεται στο άρθρο 16 δεύτερο εδάφιο, αντικαθίσταται από την ημερομηνία «31 Δεκεμβρίου 1982».

Άρθρο 2

Η παρούσα απόφαση αρχίζει να ισχύει την ημέρα της δημοσιεύσεώς της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Ιουνίου 1982.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 184 της 4. 7. 1981, σ. 13.

(2) ΕΕ αριθ. L 184 της 4. 7. 1981, σ. 9.

(3) Βλέπε σ. 5 της παρούσας Επίσημης Εφημερίδας.